Mulla Krekar er pålagt meldeplikt og kan ikke bo i Oslo når han slipper ut av Kongsvinger fengsel søndag. Foto: Larsen, Håkon Mosvold / NTB scanpix

Det bekrefter flere uavhengige kilder overfor NRK tirsdag.

Også ordfører i Hemne, Ståle Vaag (Ap), bekrefter at Krekar er på vei til kommunen.

Oslo-politiet offentliggjorde vedtaket om tvangsflyttingen i form av en pressemelding tirsdag ettermiddag.

Da hadde allerede presserådgiver John Olav Kroken i UDI bekreftet NRKs opplysninger overfor Aftenposten

Tidligere på dagen ønsket ikke mottaksleder Herbjørn Jenssen å kommentere opplysningene.

– Det må du snakke med Oslo-politiet om, sa han.

Heller ikke rådmann i Hemne, Torger Aarvaag, ønsket å kommentere NRKs opplysninger.

Kan ikke returneres til Irak

58 år gamle mulla Krekar, eller Najmuddin Faraj Ahmad, som han egentlig heter, slipper ut av fengsel på søndag. Han har da sonet en dom på to år og ti måneder for trusler mot Erna Solberg og tre kurdere.

Han er utvist fra Norge, men kan ikke sendes tilbake til Irak fordi irakiske myndigheter ikke kan garantere at han vil slippe dødsstraff.

Anundsen instruerte politiet

Justisminister Anders Anundsen (Frp) sendte onsdag forrige uke en instruks til Politidirektoratet om at Krekar skal bli pålagt et oppholdssted utenfor de store byene og bli pålagt meldeplikt. Oslo politidistrikt fikk oppdraget fra Politidirektoratet, og har nå behandlet saken ferdig.

Krekars advokat Brynjar Meling har varslet rettssak dersom hans klient pålegges å flytte langt fra Oslo.

– Jeg har så langt ikke fått noe informasjon fra politiet, og kan derfor ikke kommentere dette, sier Krekars forsvarer Brynjar Meling til NRK.

2500 innbyggere

Lensmannen i Hemne og Snillfjord, Anette Ertvåg, sier til NRK at hun ikke er kjent med at Krekar skal bosettes i hennes område og viser til politimesteren i Sør-Trøndelag politidistrikt, Nils Kristian Moe. Han har ikke vært tilgjengelig for kommentar.

Meling har tidligere varslet rettssak dersom hans klient pålegges å flytte langt fra Oslo.

Kyrksæterøra er et tettsted i Hemne kommune med 2500 innbyggere. Stedet ligger halvannen times kjøretur sørvest for Trondheim.

Jarlen mottakssenter er et delvis desentralisert mottak med totalt 209 plasser.